སྡེ་དགེ་ལྕགས་ར་བསམ་འགྲུབ་ལྷ་རྩེར་གྲགས་པའི་སྒང་མགོ་ན་འཛམ་གླིང་སེང་ཆེན་རྒྱལ་པོའི་ཕུ་བོ་དཔའ་ཡ་མེད་རྒྱ་ཚ་ཞལ་དཀར་གྱི་ཕོ་བྲང་ཆེན་པོ་ཞལ་ལུའི་དངུལ་ཆུ་ཁྲོ་རྫོང་ཆགས་ཤིང་།དེ་ལ་ཡུལ་འདིའི་མི་རྣམས་ཀྱིས།མི་མི་འགྱུར་རྒྱ་ཚ་ཞལ་དཀར།མཁར་མི་འགྱུར་དངུལ་ཆུ་ཁྲོ་རྫོང༌།གནས་མི་འགྱུར་བསམ་འགྲུབ་ལྷ་རྩེ་ཞེས་གླེང་།ཞལ་ལུའི་དངུལ་ཆུ་ཁྲོ་རྫོང་དེ་ཕྱིས་བསྟན་དགྲ་ཉག་སྐེད་པས་མེར་མ་བསྲེག་བར་དུ་ཡོད་ཅིང་།དུས་དེར་དངུལ་ཆུ་ཁྲོ་རྫོང་གི་སྟེང་ནས་བལྟས་དུས་མོ་ཤོད་ཟམ་པ་མཐོང་བ་དང་།སྟེང་རྩེག་མཐོ་ས་ལ་རྒོད་ཚང་ཡང་བཅས་ཡོད་པའི་ཚུལ་བཤད་རྒྱུ་འདུག།ས་སྐྱོང་སྡེ་དགེ་ཆོས་རྒྱལ་རྣམ་ཐར་དགེ་ལེགས་ནོར་བུའི་ཕྲེང་བ་ལས།གཉིས་པ་རྡོར་ལེགས་དམ་ཅན་སྤྲུལ་པར་གྲགས།།དཔའ་རྩལ་ཐོགས་མེད་ལྕགས་རའི་གླིང་དཔོན་ལ།།དམག་དཔུང་འདེགས་དུས་རྒོད་ཚང་འབུར་ཐོག་ནས།།མདའ་འཕང་གླིང་གི་གསེར་འཕྲུར་ཕོག་པ་སོགས།།ངོ་མཚར་ཅན་ཞིག་བྱུང་ཐོས་དེ་ཡི་གཅུང༌།།གཡུ་རྒྱལ་ཞེས་པ་དཔའ་རྩལ་སྐྱེ་གཟུགས་སོགས།།གླིང་རྗེ་གེ་སར་ལ་འགྲན་བྱུང་ཞེས་ཐོས།།ཞེས་འབྱུང་བས་གླིང་དཔོན་གྱི་དུས་སུ་མཁར་རྫོང་ལ་གསེར་འཕྲུ་ཡང་ཡོད་པར་གསལ།ད་ལྟར་བསམ་འགྲུབ་ལྷ་རྩེའི་མཐའ་སྐོར་ཀུན་ཏུ་དངུལ་ཆུ་ཁྲོ་རྫོང་གི་མཁར་ཤུལ་དང་།ཁྱད་པར་སྒྲུབ་ཁང་གི་རྒྱབ་ཕྱོགས་ཀྱི་གྱང་དེ་སྔར་གྱི་མཁར་ཤུལ་གྱི་གྱང་རྙིང་ཡིན་ཞིང་།དེའི་རྒྱབ་ཀྱི་གཡས་ཕྱོགས་སུ་ཡང་གྱང་དུམ་ཆེ་བ་ཞིག་ལུས་ཡོད་པ་ཡིན།རྒྱབ་ཕྱོགས་རྫོང་ལྟག་ལྟེམ་ཟེར་བ་ན་དངུལ་ཆུ་ཁྲོ་རྫོང་འོག་མའམ་རྒྱ་ཚས་མདའ་རྩལ་སྦྱང་ས་ཟེར་བའི་མཁར་ཞིག་ཡོད་པའི་ཤུལ་ཡོད་ཅིང་།འདིའི་ཨ་ག་རྣམས་ཀྱང་དངུལ་ཆུ་བླུགས་ནས་བརྡུང་ཡོད་པ་དང༌།དེ་ལ་ཟངས་འཛེར་བརྒྱབས་ཡོད་པ་ཕྱིས་བཤིགས་དུས་མཐོང་རྒྱུ་བྱུང་།སྔོན་མཁར་ནང་དུ་དགྲ་བོའི་རྟ་དམག་འགོག་སྲུང་ལ་སྤྱོད་བྱེད་ལྕགས་ཀྱི་གཟེར་མ་ར་མགོ་མང་པོ་སྤུངས་ཡོད་པ་རྣམས་ཕྲུ་གུ་ཚོས་རྩེད་ཆས་བྱས་པའི་ཚུལ་བཤད་འདུག་ཅིང་།ཉེ་བའི་ལོ་ཤས་སྔོན་མཁར་ཤུལ་སྔོག་སྐབས་སུའང་ས་འོག་ནས་འབྲུ་མཛོད་ཐོན་ཏེ།འབྲུ་རིགས་རུལ་སུངས་ཀྱིས་ནག་པོར་སོང་བ་མང་དུ་ཐོན་ཡོད་འདུག།དངུལ་ཆུ་ཁྲོ་རྫོང་རྩིག་སྐབས་གྱང་རྐང་ལ་ཁྲོ་ཆུ་ཞུན་མ་བླུགས་ཏེ་གྱང་རྐང་བྱས་པས་དངུལ་ཆུ་ཁྲོ་རྫོང་དུ་ཐོགས་ཟེར་ཞིང༌།